Sejħa għat-tifħir lil Alla u għall-indiema Ejjew, ħa nfaħħru bl-hena l-Mulej, ħa ngħajtu bil-ferħ lill-blata tas-salvazzjoni tagħna! Nersqu quddiemu b'għana ta' radd il-ħajr, ngħannulu b'għajjat ta' ferħ. Għax Alla kbir hu l-Mulej, sultan kbir fuq l-allat kollha. F'idejh huma qigħan l-art, tiegħu huma qċaċet l-għoljiet. Tiegħu l-baħar, għax hu għamlu; tiegħu l-art, għax b'idejh saret. Ejjew inqimuh u ninxteħtu quddiemu, għarkupptejna quddiem il-Mulej li ħalaqna! Għaliex hu Alla tagħna, u aħna l-poplu tal-mergħa tiegħu u n-nagħaġ tiegħu. Mhux li kontu llum tisimgħu leħnu! "La twebbsux qalbkom bħal f'Meriba , bħal dakinhar f'Massa, fid-deżert, meta ġarrbuni u ttantawni missirijietkom, għalkemm raw dak li jien għamilt. Għal erbgħin sena domt nistmellu dan in-nisel; u jien għedt: 'Qalbu mħassra dan il-poplu, u triqati ma jagħrfux.' Għalhekk ħlift fl-għadab tiegħi: Ma jidħlux fil-mistrieħ tiegħi !"